CELEX: 32016D0771
Language: sl
Date: 2016-05-13 00:00:00
Title: Izvedbeni sklep Komisije (EU) 2016/771 z dne 13. maja 2016 o začasnem dovoljenju Španiji, da odobri trženje semena vrste Pinus radiata D. Don, ki je uvoženo iz Nove Zelandije in ne izpolnjuje zahtev Direktive Sveta 1999/105/ES v zvezi z identifikacijo in označevanjem, ter sadilnega materiala iz tega semena (notificirano pod dokumentarno številko C(2016) 2784)

18.5.2016   
            
            
               SL
            
            
               Uradni list Evropske unije
            
            
               L 127/52
            
         IZVEDBENI SKLEP KOMISIJE (EU) 2016/771
   z dne 13. maja 2016
   o začasnem dovoljenju Španiji, da odobri trženje semena vrste Pinus radiata D. Don, ki je uvoženo iz Nove Zelandije in ne izpolnjuje zahtev Direktive Sveta 1999/105/ES v zvezi z identifikacijo in označevanjem, ter sadilnega materiala iz tega semena
   
      
         (notificirano pod dokumentarno številko C(2016) 2784)
      
   
   (Besedilo v španskem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 1999/105/ES z dne 22. decembra 1999 o trženju gozdnega reprodukcijskega materiala (1) in zlasti člena 18(1) Direktive,
   ob upoštevanju zahteve Španije,
   ob upoštevanju naslednjega:
   
               (1)
            
            
               V Španiji proizvodnja semena vrste Pinus radiata in sadilnega materiala iz tega semena, ki izpolnjuje zahteve za reprodukcijski material, kot so določene v Direktivi 1999/105/ES, trenutno ni zadostna, da bi zadovoljila povpraševanje končnih uporabnikov. Druge države članice ne morejo dobaviti potrebnega reprodukcijskega materiala, saj države članice, ki bi to seme lahko zagotovile, nimajo zadostnih količin materiala za pokritje španskih potreb.
            
         
               (2)
            
            
               Nova Zelandija je sposobna dobaviti zadostno količino materiala zadevne vrste, namenjenega za nadaljnjo proizvodnjo sadilnega materiala. Vendar navedeno seme ne izpolnjuje zahtev Direktive 1999/105/ES v zvezi z identifikacijo in označevanjem. Natančneje, navedeni material ni razvrščen v skladu s tržnimi kategorijami iz Direktive 1999/105/ES.
            
         
               (3)
            
            
               Španija je v zvezi s tem Komisijo zaprosila za dovoljenje, da za omejeno časovno obdobje odobri trženje semena Pinus radiata iz Nove Zelandije in sadilnega materiala iz tega semena.
            
         
               (4)
            
            
               Španija ustanavlja semenske plantaže, da bi samostojno pokrila povpraševanje po sadilnem materialu. Vendar se zaradi daljšega proizvodnega cikla gozdnega semena ocenjuje, da se bo trenutni primanjkljaj nadaljeval še pet let. Ocenjena največja potreba po semenu vrste Pinus radiata na leto bi bila 400 kg.
            
         
               (5)
            
            
               Nič ne kaže na to, da bi seme ali sadilni material vrste Pinus radiata iz Nove Zelandije predstavljala kakršne koli težave ali tveganja v zvezi s svojim zdravjem, kakovostjo ali rastno močjo.
            
         
               (6)
            
            
               Ker je Španija edina država članica s to časovno omejeno težavo pri dobavi semena ali sadilnega materiala vrste Pinus radiata končnemu uporabniku, bi bilo treba odobritev za trženje omejiti na ozemlje Španije.
            
         
               (7)
            
            
               Zato in da bi Španija pokrila ta primanjkljaj, bi ji bilo treba za omejeno časovno obdobje dovoliti, da odobri trženje semena vrste Pinus radiata in sadilnega materiala iz tega semena, ki izpolnjuje manj stroge zahteve v zvezi z identifikacijo in označevanjem, kot so določene v členih 13 in 14 Direktive Sveta 1999/105/ES. Navedeno dovoljenje bi bilo treba omejiti na največjo količino 400 kg semena na leto in bi se moralo uporabljati do 31. marca 2021.
            
         
               (8)
            
            
               Tako seme in sadilni material bi bilo treba tržiti skupaj z listino, ki vsebuje podrobne podatke za njegovo identifikacijo. Zato bi bilo treba v tem sklepu določiti zahteve v zvezi z identifikacijo in označevanjem.
            
         
               (9)
            
            
               Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJI SKLEP:
   Člen 1
   1.   Španiji se do 31. marca 2021 dovoli, da na svojem ozemlju v skladu z zahtevami iz Priloge odobri trženje največ 400 kg na leto semena vrste Pinus radiata D. Don s poreklom iz Nove Zelandije, ki je namenjeno za proizvodnjo sadilnega materiala in ki ne izpolnjuje zahtev v zvezi z identifikacijo in označevanjem, določenih v členih 13 in 14 Direktive 1999/105/ES.
   2.   Španiji se do 31. marca 2021 dovoli, da na svojem ozemlju v skladu z zahtevami iz Priloge odobri trženje sadilnega materiala, ki je proizveden iz semena, katerega trženje je odobreno v skladu z odstavkom 1 in ki ne izpolnjuje zahtev v zvezi z identifikacijo in označevanjem, določenih v členih 13 in 14 Direktive 1999/105/ES.
   Člen 2
   Španija takoj obvesti Komisijo in druge države članice o odločitvah, sprejetih v skladu s tem sklepom.
   Člen 3
   Ta sklep je naslovljen na Kraljevino Španijo.
   
      V Bruslju, 13. maja 2016
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 11, 15.1.2000, str. 17.
   
      PRILOGA
      Zahteve v zvezi z identifikacijo in označevanjem semena in sadilnega materiala iz člena 1.
      
                  1.
               
               
                  Za identifikacijo reprodukcijskega materiala se zahtevajo naslednje informacije:
                  
                              (a)
                           
                           
                              identifikacijska oznaka za izhodiščni material, če je na voljo;
                           
                        
                              (b)
                           
                           
                              botanično ime;
                           
                        
                              (c)
                           
                           
                              kategorija;
                           
                        
                              (d)
                           
                           
                              namen;
                           
                        
                              (e)
                           
                           
                              tip izhodiščnega materiala;
                           
                        
                              (f)
                           
                           
                              podatek, ali je gensko spremenjen;
                           
                        
                              (g)
                           
                           
                              provenienčno območje ali identifikacijska koda;
                           
                        
                              (h)
                           
                           
                              po potrebi poreklo: ali je material avtohton ali indigen, neavtohton ali neindigen ali neznanega porekla;
                           
                        
                              (i)
                           
                           
                              provenienca ali geografski položaj, opredeljen z razponom zemljepisne širine in dolžine;
                           
                        
                              (j)
                           
                           
                              nadmorska višina ali njen razpon;
                           
                        
                              (k)
                           
                           
                              leto dozoritve.
                           
                        
            
                  2.
               
               
                  Dobaviteljeva etiketa ali listina vsebuje vse naslednje informacije:
                  
                              (a)
                           
                           
                              informacije iz točke 1 iz te priloge;
                           
                        
                              (b)
                           
                           
                              ime dobavitelja;
                           
                        
                              (c)
                           
                           
                              dobavljeno količino;
                           
                        
                              (d)
                           
                           
                              izjavo, da seme in sadilni material, proizveden iz tega semena, izpolnjujeta manj stroge zahteve od zahtev, določenih v členih 13 in 14 Direktive 1999/105/ES.